Det stærke køn. Det svage køn. Danmarks nye ligestillingsminister forholder sig ikke til, hvad der er hvad. Men hun fortæller, at hun ikke kun holder øje med kvinder. Men også med mænd. Og faktisk også med drenge. - Jeg synes, vi er for dårlige til at tale om mænds og drenges udfordringer i det her samfund, siger Marie Bjerre. - Der er alt for mange mænd og drenge, der mislykkes i bunden af vores samfund. Det synes jeg er lige så urimeligt, som at kvinder ikke kan lykkes i toppen. Så derfor bliver det et fokusområde for mig, fortsætter ligestillingsministeren. Drenge halter efter I magasinet 'Krydsfelt' på TV MIDTVEST forklarer nordjyske Marie Bjerre, at statistikkerne viser, at mænd har dårligere sundhed og dør tidligere end kvinder. Samtidig trives flere mænd dårligt og begår selvmord. - Og hvad skolen angår, så har pigerne for længst overhalet drengene på karaktergennemsnittet. Men skellet mellem dem bliver også længere. Hvorfor er det, vi taber så mange drenge? Det, synes jeg, vi skal interessere os for politisk, siger Marie Bjerre. Ligestillingsministeren, som også er minister for digitalisering, trådte til i sit nye job, da SVM-regeringen blev præsenteret 15. december. Hun har dermed mindre end to måneders erfaring. Men hun har allerede gjort sig tanker, også hvad angår udfordringerne med drenge og mænd. - Noget af det, jeg har brugt en del tid på, er at mødes med en masse interessenter på området. Og også når det handler om mænd og drenge og de udfordringer, der eksempelvis er med mænds sundhed, siger Marie Bjerre. - Man skal passe på med kun at gøre ligestilling til en kamp for kvinder. Det er ikke rimeligt. Ligestilling er bredere end det, mener ministeren.

Opsummering:
Nordjyske Marie Bjerre (V) kerer sig om kvinders rettigheder, men siger, at hun også holder øje med drenge og mænd.